Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 408/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„GYŐR-MOSON-SOPRON MEGYEI CSEMEGE SAJT“

EU št.: PGI-HU-02303 – 23.3.2017

ZOP ( ) ZGO (X)

1. Ime

„Győr-Moson-Sopron megyei Csemege sajt“

2. Država članica ali tretja država

Madžarska

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Győr-Moson-Sopron megyei Csemege sajt“ je polnomasten, soljen, luknjičast sir, izdelan iz kravjega mleka in zorjen s površinsko floro Brevibacterium linens . Glavna mikroflora za zorenje se večinoma razmnožuje naravno na proizvodnem območju iz točke 4.

Preglednica 1

Organoleptične lastnosti sira „Győr-Moson-Sopron megyei Csemege sajt“

Zunanjost: sir v obliki koluta z ravno spodnjo in zgornjo ploskvijo ter izbočenim obodom. Tanka in prožna skorja je luknjičasta, enotne rdečkasto-rumene barve ter nekoliko sluzasta na dotik. Notranjost: jedro je enotne rumenkasto-bele barve z gosto in enakomerno razporejenimi luknjicami na površini ob prerezu. Tekstura: nekoliko kašasta tekstura, enostavna za razrez, drobljiva v ustih. Vonj: značilna aroma je rahlo mlečna in brez kakršnega koli tujega vonja. Okus: značilen okus je prijetno aromatičen in slan, rahlo kisel in brez kakršnega koli tujega okusa.





Preglednica 2

Fizikalne in kemijske lastnosti sira „Győr-Moson-Sopron megyei Csemege sajt“

Lastnost Količina v % (g/100 g) Suha snov (najmanj) 51,5 Vsebnost maščob v suhi snovi 45,0 ± 2 Natrijev klorid 2,0 ± 0,5





Preglednica 3

Oblika, mere in teža sira „Győr-Moson-Sopron megyei Csemege sajt“

Oblika Mere (cm) Teža (kg) Kolut premer: 20–22 višina: 7–9 2,1–3,1

3.3 Krma (samo za proizvode živalskega izvora) in surovine (samo za predelane proizvode)

— Kravje mleko,

— starterske kulture brez GSO, ki vsebujejo mlečnokislinske in druge bakterije za zorenje,

— encimi za koagulacijo mleka,

— kalcijev klorid,

— jedilna sol.

3.4 Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju potekajo naslednje faze proizvodnje sira:

— priprava in encimska koagulacija mleka,

— razrez in obdelava koaguluma,

— oblikovanje in stiskanje,

— soljenje,

— zorenje,

— brisanje in sušenje sira.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje sira „Győr-Moson-Sopron megyei Csemege sajt“ ustreza območju, ki zajema naslednje upravne enote:

naslednje občine okrožja Győr:

Abda, Bezi, Bőny, Börcs, Dunaszeg, Dunaszentpál, Enese, Fehértó, Gönyű, Győr, Győrladamér, Győr-Ménfőcsanak, Győrság, Győrsövényház, Győrújbarát, Győrújfalu, Győrzámoly, Ikrény, Kajárpéc, Kisbajcs, Koroncó, Kunsziget, Mezőörs, Mosonszentmiklós, Nagybajcs, Nagyszentjános, Nyúl, Öttevény, Pér, Rábapatona, Rétalap, Sokorópátka, Tényő, Töltéstava, Vámosszabadi in Vének;

naslednje občine okrožja Mosonmagyaróvár:

Jánossomorja, Lébény, Hegyeshalom, Ásványráró, Bezenye, Darnózseli, Dunakiliti, Dunaremete, Dunasziget, Feketeerdő, Halászi, Hédervár, Károlyháza, Kimle, Kisbodak, Levél, Lipót, Máriakálnok, Mecsér, Mosonmagyaróvár, Mosonszolnok, Mosonudvar, Püski, Rajka, Újrónafő in Várbalo;

naslednje občine okrožja Csorna:

Bősárkány, Szany, Acsalag, Bágyogszovát, Barbacs, Bodonhely, Bogyoszló, Cakóháza, Csorna, Dör, Egyed, Farád, Jobaháza, Kóny, Maglóca, Magyarkeresztúr, Markotabögöte, Páli, Pásztori, Potyond, Rábacsanak, Rábapordány, Rábasebes, Rábaszentandrás, Rábatamási, Rábcakapi, Sobor, Sopronnémeti, Szil, Szilsárkány, Tárnokréti, Vág in Zsebeháza;

naslednje občine okrožja Kapuvár:

Beled, Babót, Cirák, Csermajor, Dénesfa, Edve, Gyóró, Himod, Hövej, Kapuvár, Kisfalud, Mihályi, Osli, Rábakecöl, Répceszemere, Szárföld, Vadosfa, Vásárosfalu, Veszkény in Vitnyéd;

naslednje občine okrožja Tét:

Árpás, Csikvánd, Felpéc, Gyarmat, Gyömöre, Győrszemere, Kisbabot, Mérges, Mórichida, Rábacsécsény, Rábaszentmihály, Rábaszentmiklós in Tét;

naslednje občine okrožja Pannonhalma:

Écs, Győrasszonyfa, Nyalka, Pannonhalma, Pázmándfalu, Ravazd, Táp, Tápszentmiklós in Tarjánpuszta;

naslednje občine okrožja Pannonhalma:

Agyagosszergény, Fertőd, Fertődoboz, Fertőendréd, Fertőhomok, Fertőrákos, Fertőszéplak, Hegykő, Hidegség, Sarród, Tőzeggyármajor, Nyárliget in Fertőújlak.

5. Povezava z geografskim območjem

Povezava med sirom „Győr-Moson-Sopron megyei Csemege sajt“ in geografskim območjem temelji na kakovosti in slovesu, njuni ključni elementi pa so predstavljeni v nadaljevanju.

Posebnosti geografskega območja

Županija Győr-Moson-Sopron je ravnina, zgrajena iz rečnih sedimentov, ki so jih nanesle predvsem reka Donava, pa tudi reke Raba, Rábca in Ikva.

Talne in podnebne razmere na geografskem območju so idealne za poljedelstvo in živinorejo. Tla in padavine na geografskem območju so še posebej primerni za gojenje koruze in voluminozne krme, ki zagotavljajo krmo za številčno mlečno govedo na območju in so podlaga za njegovo mlečnopredelovalno industrijo. Tejgazdasági Kísérleti Intézet (inštitut za raziskave mleka) – katerega predhodnik je bil ustanovljen leta 1903 v Mosonmagyaróváru – izvaja osnovne in uporabne raziskave predelave mleka ter zagotavlja raziskovalne in razvojne dejavnosti ter svetovanje na področju živilske tehnologije. Že leta 1886 je bil v Csermajorju ustanovljen raziskovalni center, ki je mladim omogočal obvladovanje vseh faz proizvodnje mleka, njegove obdelave, predelave in trženja ter „pridobitev potrebnih ročnih spretnosti“, da bi se zagotovil prenos strokovnega znanja na področju predelave mleka skozi generacije. Geografsko območje ima intelektualno in tehnično bazo ter surovine, ki dajejo mlečnim proizvodom z območja – zlasti njegovim sirom – njihov pomen, sloves in prepoznavnost.

Posebnosti proizvoda

Posebna značilnost sira je bledo rumena skorja, ki se na površini sira pojavi četrti do peti dan zorenja zaradi glavne mikroflore pri zorenju (Brevibacterium linens), ki je bistvenega pomena za zorenje in izvira iz borovih desk, ki se uporabljajo. Tako je vzpostavljena tesna povezava med kakovostjo proizvoda in proizvodnim območjem. Rast bakterij se spodbuja z obračanjem sira in njegovim brisanjem s slanico vsake tri do štiri dni. V drugem tednu je površina sira v bistvu popolnoma prekrita. Pri obračanju in brisanju sirov je potrebna izjemna previdnost, da se ne prelomijo.

Intenzivno zorenje se začne na površini in prodira proti sredini, traja pa približno tri tedne. Zorenje se kaže tudi s hitrim zviševanjem vrednosti pH na skorji, ki ga povzroči razgradnja laktata (v ogljikov dioksid in vodo) z nekaterimi kvasovkami (npr. Oospora lactis), ki naravno rastejo na površini. Za zorenje sira je značilna hitra razgradnja večine beljakovin, kar pomeni, da jih je v tretjem tednu od 60 % do 80 % prisotnih v obliki vodotopnih dušikovih spojin.

Proces zorenja je ključnega pomena za posebne značilnosti sira. Sir lahko zori le na deskah iz borovega lesa, relativna vlaga v prostoru pa mora biti visoka (več kot 90-odstotna). S tem se zagotovi ohranitev posebnega seva bakterij in razvoj rdeče kulture na svežem siru. Z zorenjem sir pridobi svoj rahlo kisel, prijetno aromatičen in prepoznaven okus. Daljše kot je zorenje, močnejša sta vonj in okus sira. Glavna lastnost sira izhaja iz intenzivne razgradnje beljakovin, zaradi česar pridobi drobljivo teksturo in je lahko prebavljiv.

Sir „Győr-Moson-Sopron megyei Csemege sajt“ ima zaradi edinstvene flore pri zorenju intenziven, aromatičen vonj in okus. Je rdečkasto-rumene barve, površina ob prerezu je luknjičasta, v ustih pa se zdrobi. Po štiri- do pettedenskem zorenju se v okusu in vonju razvijejo odtenki amoniaka, tekstura pa postane še mehkejša. Da se sir ne bi pokvaril in da bi se ohranile njegove značilne lastnosti, ga je treba od tretjega tedna shranjevati pri temperaturi od 2 do 8 °C.

Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Zahtevek za registracijo zaščitene geografske označbe, ki se nanaša na opredeljeno geografsko območje v županiji Győr-Moson-Sopron, temelji na tradiciji, edinstveni metodi proizvodnje, posebnem znanju in spretnostih, potrebnih za proizvodnjo, ter slovesu sira.

Sloves sira temelji na njegovem okusu, aromi, vonju, zelo prijetni drobljivi teksturi in enkratni enotni kakovosti. Danes ga uživajo predvsem gurmanski ljubitelji sira. Zaradi intenzivne razgradnje beljakovin je to ena od najlažje prebavljivih vrst sira.

Sir „Győr-Moson-Sopron megyei Csemege sajt“ že več kot stoletje uživa široko prepoznavnost. Med letoma 1995 in 2005 se je redno in uspešno predstavljal na največjem madžarskem sejmu sirov, ki je v panogi znan kot sirarsko tekmovanje Csermajorja. V zadnjih dveh desetletjih je sir osvojil naslednje nagrade in priznanja:

leta 1998, državno sirarsko tekmovanje, Csermajor: zlato priznanje;

leta 2001, prvo sirarsko tekmovanje Zahodne prekodonavske: najboljši tradicionalno zorjeni sir Zahodne prekodonavske;

leta 2005, državno sirarsko tekmovanje, Csermajor: posebna omemba žirije,

leta 2007, državno sirarsko tekmovanje, Csermajor: zlato priznanje,

leta 2008, državno sirarsko tekmovanje, Csermajor: zlato priznanje.

Leta 2011 je bila siru „Győr-Moson-Sopron megyei Csemege sajt“ podeljena pravica do uporabe blagovne znamke „HAGYOMÁNYOK-ÍZEK-RÉGIÓK“ (HÍR) (Tradicije-Okusi-Regije). Za zaščito proizvoda z blagovno znamko HÍR (številka registracije 172636) se lahko zaprosi, če je njegova proizvodnja povezana z določeno regijo, je njegova metoda proizvodnje tradicionalna, vsaj en element proizvodnje temelji na lokalnem znanju in je njegov sloves priznan vsaj 50 let. Izpolnjevanje meril za uporabo blagovne znamke oceni ocenjevalni odbor, sestavljen iz strokovnjakov, ki jih imenuje minister, na podlagi predložene specifikacije in organoleptičnega preskusa.

Sklic na objavo specifikacije proizvoda

(drugi pododstavek člena 6(1) te uredbe)

http://elelmiszerlanc.kormany.hu/download/e/33/c1000/17.pdf

na strani 862 dokumenta z zgornje povezave.

(1) UL L 343, 14.12.2012, str. 1.